Når man sætter tænderne i en økologisk kylling, er sandsynligheden for, at den er smittet med bakterien campylobacter tre gange større, end hvis man i stedet havde valgt en konventionel kylling. Det skriver Politiken.

Nye tal fra DTU Fødevareinstituttet viser, at 90,3 procent af de økologiske slagtekyllinger i 2013 var smittet med campylobacter, mens det kun var tilfældet for 28,2 procent af de konventionelt opdrættede kyllinger.

Den store forskel er helt naturlig, forklarer Gudrun Sandø, dyrlæge og specialkonsulent i Fødevarestyrelsen.

»Det skyldes, at de økologiske kyllinger går ude – så kan man ikke beskytte dem mod campylobacter-bakterien på samme måde, som man kan i forhold til konventionelle kyllinger.«

Hun forklarer, at da de økologiske kyllinger opdrættes i åbne staldanlæg og skal have adgang til at rende rundt i det fri, er det ikke muligt på samme måde at beskytte ved hjælp af insektværn og insektnet, som man kan bruge i forbindelse med konventionelle besætninger. De redskaber forhindrer fluer, som er en af de værste spredere af campylobacter, i at få adgang til kyllingerne.

»Der er ikke rigtig nogen af de redskaber, vi har på nuværende tidspunkt, der er effektive i forhold til campylobacter i økologiske flokke,« siger hun.

Som forbruger skal man ikke bekymre sig over den store forekomst af campylobacter i økologiske kyllinger, hvis man bare husker at følge de generelle hygiejneråd, når man tilbereder maden.

»Hvis man samtidig sørger for at gennemstege kyllingen, så er man faktisk sikker,« siger Gudrun Sandø.

Fødevarestyrelsen oplyser, at symptomerne på en campylobacter-infektion er mavepine og diarré, kvalme og sommetider feber. Nogle gange kan afføringen være blodig. Symptomerne kommer mellem to og ti dage efter, man har håndteret eller spist mad med bakterien.